歲暮傳易終成長吟書送景山茂實
作者：家鉉翁
朝代：宋

paragraphs: 易乎易，萬古傳來惟一易。
羲文之心即是周孔心，問誰要於心外尋脚跡。
畫之前，妙處難爲言。
畫之後，乾坤實居萬化先。
誰將乾坤大父母，下與五十六卦爲等伍。
既道先天一字無，云何却以後天混入先天圖。
嗟吁平生粗知讀周易，只向本本原原認太極。
一易之外更無之，嗟哉何人更以三爲七。
欲知玄，問子雲。
欲知包，問子平。
欲知筮，當叩焦與京。
要識乾坤真面目，請將四聖之經閉戶十年讀。